### 15.    Beslutning om takster for kombinationstilbud og deltidsplads ved barsel

**Åbent**

Sagsnr.: [adresse]       J.nr.: 28.09.00           Dokumentnr.:
326-2018-253945

**Sagstype**

Beslutning.

**Resume og sagens baggrund**

For at sikre øget fleksibilitet for børnefamilier, indførtes
med den nye dagtilbudslov mulighed for at få kombinationstilbud og deltidsplads
ved barsel i dagtilbud. Der er brug for at udregne takster for de nye
ordninger. Fagcenter Børn, Læring og Uddannelse foreslår en udregningsmetode,
som sikrer fleksibilitet for forældrene, samt mindst muligt administrativt
arbejde med beregning af taksterne. Økonomistaben har ud fra denne metode
beregnet taksterne for 2019.

**Indstillinger**

Direktøren indstiller, at taksterne godkendes.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Intentionen med den nye dagtilbudslov, som trådte i kraft 1.
juli 2018, var blandt andet at skabe øget fleksibilitet for børnefamilier. Der
blev derfor indført to nye ordninger: kombinationstilbud og deltidsplads ved
barsel. Der er behov for at tage stilling til, hvordan taksterne til de nye
ordninger skal beregnes.

*Baggrund*

Den nye dagtilbudslov fastslår, at kommunen skal tilbyde
forældre et kombinationstilbud med en deltidsplads i et dagtilbud og tilskud
til fleksibel pasning udenfor almindelig åbningstid, hvis forældrene kan
dokumentere et arbejdsbetinget pasningsbehov (§ 85a). Tilskuddet til fleksibel
pasning skal gennemsnitligt være på mindst 10 timer ugentligt.
Kombinationstilbuddet skal tilrettelægges ud fra familiens behov, men tilbuddet
kan samlet set ikke overstige, hvad der tidsmæssigt svarer til en fuldtidsplads
i et alderssvarende dagtilbud. Antallet af timer i henholdsvis deltidspladsen i
dagtilbuddet og den fleksible pasning skal opgøres over en periode på mindst 4
uger.

Den nye dagtilbudslov indebærer desuden, at forældre, der er
på barsel med et barn, skal have mulighed for at få en deltidsplads på 30 timer
ugentligt til større søskende, mod en tilsvarende reduceret egenbetaling
(§27b). Denne ændring træder først i kraft 1. januar 2019.

*Valg af metode*

I de følgende afsnit beskrives den metode til udregning af
takster, som Fagcenter Børn, Læring og Uddannelse anbefaler. I valget af
metoden er der lagt vægt på at sikre en balance mellem forældrenes behov for
fleksibilitet og administrationens behov for gennemskuelighed og ensartethed i
arbejdet med at beregne takster.

Der foreslås en model, hvor der udregnes faste takster inden
for nogle timeintervaller. Dermed undgår man at skulle beregne individuelle
takster i hver sag. Udregningen er baseret på, at en fuldtidsplads svarer til
50 timer. Metoden er beskrevet i detaljer i det notat, der er vedlagt som
bilag.

*Tilskud til fleksibel pasning*

Som en del af et
kombinationstilbud skal forældrene have et tilskud til at ansætte en privat
børnepasser, som kan varetage den fleksible pasning. Tilskuddet kan højst udgøre 75 % af forældrenes
dokumenterede udgifter til den private pasningsordning. De beløb, som fastsættes,
skal altså betragtes som det maksimale tilskud, der gives.

Tilskuddet til fleksibel pasning som en del af
kombinationstilbuddet beregnes inden årets udgang sammen med de øvrige
brutto/netto takster (herunder taksten for tilskud til privat pasning).

*Takst for deltidsplads i dagtilbud*

Vælger forældre at benytte sig af et kombinationstilbud,
skal de betale for en deltidsplads i et dagtilbud (dagpleje, vuggestue eller
børnehave). Der udregnes én takst for børn i alderen 0-2 år (både for dagpleje,
vuggestue og småbørnsplads) og én takst for børn i alderen 3-6 år.

Taksterne for 2019 fremgår af tabellen herunder.

|  |  |  |  |
| --- | --- | --- | --- |
| Takst for deltidsplads i dagtilbud | | | |
|  | Andel af fuldtidsplads | Børn fra 24 uger - 2 år | Børn fra 3-6 år |
| Over 31 timer pr. uge | 80 % | 2.134 kr. | 1.737 kr. |
| 21-30 timer pr. uge | 60 % | 1.756 kr. | 1.448 kr. |
| 11-20 timer pr. uge | 40 % | 1.377 kr. | 1.160 kr. |
| Op til 10 timer pr. uge | 20 % | 999 kr. | 872 kr. |

Taksten for en deltidsplads ved barsel udregnes på samme
måde som taksten for en deltidsplads som en del af et kombinationstilbud. Den
eneste forskel er, at en deltidsplads ved barselsorlov er fast på 30 timer
ugentligt. Det vil sige, at forældrene skal betale den takst, der dækker
intervallet 21-30 timer pr. uge (se tabellen ovenfor).

**Økonomiske konsekvenser**

*Kombinationstilbud*

Kalundborg Kommune får i 2019-2021 162.400 kr. årligt i
statsligt tilskud (DUT). Det fremgår af KL’s vejledning til Lov- og Cirkulære
for 2019-2022. Fordelingen ses i tabellen herunder.

|  |  |  |  |  |
| --- | --- | --- | --- | --- |
|  | 2019 | 2020 | 2021 | 2022 |
| Godkendelse af de nye pasningsordninger | 6.300 kr. | 6.300 kr. | 6.300 kr. | 6.300 kr. |
| Tilsyn med de nye pasningsordninger | 18.900 kr. | 18.900 kr. | 18.900 kr. | 18.900 kr. |
| Manglende mulighed for tilpasning af kapaciteten i dagplejen | 7.200 kr. | 7.200 kr. | 7.200 kr. | 7.200 kr. |
| Udbetaling af flere tilskud | 121.800 kr. | 121.800 kr. | 121.800 kr. | 121.800 kr. |
| Administration i forbindelse med udbetaling af flere tilskud | 8.100 kr. | 8.100 kr. | 8.100 kr. | 8.100 kr. |

Med udgangspunkt i beregninger pba. KL’s vejledning til Lov-
og Cirkulære for 2019-2022 for "udbetaling af flere tilskud" til
privat pasning har KL forudsat, at der på landsplan vil skulle oprettes 269
flere pasningsordninger årligt. I Kalundborg Kommune svarer det til, at 2,5
børn gør brug af tilbuddet om kombinationstilbud. Dette tal bruges i år til
budgetlægningen. I næste års budgetlægning kan første års faktiske børn i
kombinationstilbud danne grundlag for budgetlægningen.

Den økonomiske effekt på forældrebetalingen relateret til
kombinationstilbuddene er, at der mistes en indtægt for de timer, forældrene
betaler reduceret takst for. Det forventes, at faldet i indtægter vil ligge i
størrelsesordenen 0-60.000 kr. årligt.

*Deltidspladser til forældre på barsel*

Kalundborg Kommune får i 2019-2021 13.500 kr. årligt i statsligt
tilskud (DUT). Det fremgår af KL’s vejledning til Lov- og Cirkulære for
2019-2022.

Med udgangspunkt i beregninger pba. KL’s vejledning til Lov-
og Cirkulære for 2019-2022 svarer dette til, at 56 børn gør brug af tilbuddet
om deltidsplads under barsel. Dette danner derfor i første år grundlag for
forudsætningen i takstberegningen om hvor mange, der antages at gøre brug af
tilbuddet. 56 børn svarer til knap 3 % af det samlede antal børn i dagtilbud
(dvs. dagpleje, vuggestue, børnehave og selvejende institutioner). I næste års
budgetlægning kan første års faktiske børn på deltidspladser danne grundlag for
forudsætningerne i takstberegningen.

Den manglende indtægt på forældrebetalingen for deltidsplaser
må lægges oven i fuldtidspladserne, således at den samlede forældrebetaling
forsat svarer til 25 % af bruttodriftsudgifterne. Dette er derfor indregnet i
takstberegningen, så en deltidsplads er en reduceret takst, mens en
fuldtidstakst stiger marginalt. Det betyder, at indførelsen af ordningen er
udgiftsneutral for kommunen.

Økonomichefen har ingen bemærkninger.

**Børn- og Familieudvalgets møde
den 7. november 2018:**

Anbefales.

**Økonomiudvalgets møde den 21.
november 2018:**

Anbefales.

**Bilag**

|  |  |
| --- | --- |
| Notat - Metode til beregning af takster for kombinationstilbud og deltidsplads ved barsel | 326-2018-267806 |
| Takstblad | 326-2018-272479 |